Saksan syyttäjän mukaan Facebook ei ole tehnyt tarpeeksi poistaakseen vihapuhetta.

Yhteisöpalvelu Facebookin perustajan ja toimitusjohtajan Mark Zuckerbergin ja muiden yhtiön johtajien toimia aletaan tutkia Saksassa.

Münchenin syyttäjänviraston tiedottaja sanoi perjantaina, että Facebook on rikkonut rikoslakia, joka kieltää vihanlietsonnan internetissä, kun se ei poista tarpeeksi tehokkaasti vihapuheita ja rasistisia kommentteja palvelustaan.

Uutistoimisto Reutersin mukaan tiedottaja on kieltäytynyt antamasta lisätietoja tutkinnasta.

Saksan syyttäjä vaati Facebookia noudattamaan lakia jo aiemmin syyskuussa.

Facebookin säännöt kieltävät kiusaamisen, häirinnän ja uhkaavan kielenkäytön, mutta kriitikot sanovat, että se ei tee tarpeeksi valvoakseen toimintaa verkossa samaan aikaan, kun siirtolaisia saapuu joukoittain Eurooppaan.

Facebookin tiedottajan mukaan yritys ei ole rikkonut lakia, vaan on tehnyt toimia poistaakseen vihanlietsontaa verkossa.

Tiedottajan mukaan Saksan syyttäjän väitteet ovat aiheettomia ja yhtiö ei ole rikkonut Saksan lakia.

Facebook on palkannut tänä vuonna yritykseen yksikön valvomaan ja poistamaan rasistisia viestejä. Palkkaus oli vastaus julkisen paineen ja saksalaisten poliitikkojen vaatimukseen.

Lähteet: Reuters